《妆域歌》
清代·朱文藻

日月双跳似丸转，老大头颅堆雪茧。书窗瞥见儿嬉物，少小情雪忽追缅。

物名妆域始前明，神宗晚岁事游晏。深宫昼閟寂不哗，宫人制此长日遣。

切磋象齿三寸圜，中卓铁锥五分浅。仙山楼阁云树重，二鹿驯行踏苍藓。

一面深刻壑藏舟，仙客携琴方陟巘。甲寅七月二十四，李得仁造字可辨。

此非钟鼎及刀剑，款识何须仿彝典。朝廷制器小亦谨，不使良工没其善。

无如大事荒于嬉，玩弄江山任偃蹇。传一二世乾坤倾，欲立锥无尺土践。

正如此器旋转休，圜轮都付浮云卷。百八十年物幸存，笑语疑闻聚婉娈。

拓文纪事附金石，物不足多事须勉。腐儒不敢岁月荒，垂语儿曹戒游衍。

作者简介：（1735—1806）浙江仁和人，字映渭，号朗斋。诸生。精六书金石之学，又通史学。王杰延之入京，佐校《四库全书》。游山东，阮元、孙星衍与之合作，成《山左金石志》。王昶著《金石萃编》，亦得其校正之力。在浙又分编《两浙輶轩录》、《嘉兴府志》。另有《碧溪草堂集》等。